PATVIRTINTA

Vilniaus rajono savivaldybės tarybos

2024 m. d.

sprendimu Nr.

**VILNIAUS RAJONO SAVIVALDYBĖS JAUNIMO UŽIMTUMO VASARĄ IR INTEGRACIJOS Į DARBO RINKĄ PROGRAMA**

**I SKYRIUS**

**BENDROJI DALIS**

1. Vilniaus rajono savivaldybės jaunimo užimtumo vasarą ir integracijos į darbo rinką programa (toliau – Programa) siekiama didinti jaunimo užimtumą vasaros laikotarpiu, ne ugdymo proceso metu, skatinti ir didinti pagalbą jauniems žmonėms įsidarbinti.

2. Programa skirta Vilniaus rajono savivaldybės jaunimui nuo 14 iki 18 m., dalyvaujančiam ugdymo programoje ir deklaravusiam savo gyvenamąją vietą Vilniaus rajono savivaldybėje (toliau – jaunimas arba jaunas žmogus). Programos vykdymo terminas – liepos−rugpjūčio mėnesiai, ne ugdymo proceso metu.

3. Programa remiama Vilniaus rajono savivaldybės biudžeto lėšomis Programoje nustatyta tvarka ir vykdoma Vilniaus rajono savivaldybės teritorijoje.

**II SKYRIUS**

**PROGRAMOS TIKSLAS IR UŽDAVINIAI**

4. Programos tikslas – sudaryti palankias sąlygas kokybiškam jaunuolių užimtumui didinti vasaros atostogų metu (ne ugdymo proceso metu).

5. Programos uždaviniai:

5.1. didinti jaunuolių motyvaciją pasirinkti darbą vasaros atostogų metu kaip vieną iš užimtumo priemonių;

5.2. padėti jaunuoliams integruotis į darbo rinką vasaros atostogų metu;

5.3. skatinti ir didinti jaunuolių iniciatyvumą, lyderystę, pasitikėjimą pristatant save potencialiems darbdaviams;

5.4. padėti jaunuoliams įgyti praktinių įgūdžių, bendrųjų ir dalykinių kompetencijų;

5.5. finansuoti Vilniaus rajono savivaldybės teritorijoje veikiančius darbdavius, pagal Programą įdarbinusius jaunuolius, iš dalies kompensuojant darbo vietų išlaikymą Programoje nustatyta tvarka.

6. Įgyvendinant Programą, siekiama skatinti Vilniaus rajono savivaldybės administracijos, švietimo ir socialinių įstaigų, asociacijų bendradarbiavimą su Vilniaus rajono savivaldybės teritorijoje veikiančiu verslo sektoriumi, pagerinti jaunimo profesinio orientavimo kokybę, užimtumą vasaros laikotarpiu ir įtraukti į Programos įgyvendinimą jaunuolius, kurių šeimos nariai gauna mažesnes pajamas, taip mažinant socialinę atskirtį.

**III SKYRIUS**

**PROGRAMOS DALYVIAI**

7. Dalyvauti Programos įgyvendinime gali:

7.1. darbdaviai:

7.1.1. smulkiojo ir vidutinio verslo subjektai, nurodyti Lietuvos Respublikos smulkiojo ir vidutinio verslo plėtros įstatyme, kurie veiklą vykdo Vilniaus rajono savivaldybės teritorijoje;

7.1.2. asocijuotos verslo struktūros, kurios veiklą vykdo Vilniaus rajono savivaldybės teritorijoje;

7.1.3. Lietuvos Respublikoje įsteigtos organizacijos ir įstaigos, kurios veiklą vykdo Vilniaus rajono savivaldybės teritorijoje;

7.1.4. Vilniaus rajono gyventojai, kurie verčiasi individualia veikla ir veiklą vykdo Vilniaus rajono savivaldybės teritorijoje;

7.2 jaunas žmogus nuo 14 iki 18 m. deklaravęs gyvenamąją vietą Vilniaus rajono savivaldybės teritorijoje ir besimokantis pagrindinio, vidurinio arba profesinio ugdymo programoje.

8. Dalyvauti Programos įgyvendinime negali:

8.1. įmonės (ar individualios veiklos) savininkas ir (ar) tiesioginis vadovas, norintis įdarbinti jaunuolį, kuris yra susijęs su juo artimos giminystės ryšiais, kad nebūtų pažeisti viešieji ir privatūs interesai;

8.2. jauni žmonės, kurie yra įdarbinti anksčiau kaip einamųjų metų liepos 1 d.

**IV SKYRIUS**

**PROGRAMOS VIEŠINIMAS IR ĮSITRAUKIMAS Į PROGRAMĄ**

9. Informacija apie Programos įgyvendinimą viešinama Vilniaus rajono savivaldybės interneto svetainėje www.vrsa.lt. Informaciją ir konsultacijas apie programos įgyvendinimą teikia savivaldybės administracijos jaunimo reikalų koordinatorius.

10. Darbdavių ir jaunimo įsitraukimas į programą bei vertinimas vyksta tokia tvarka:

10.1. balandžio 15 d. – gegužės 15 d. Vilniaus rajono savivaldybės interneto svetainėje www.vrsa.lt skelbiama darbdavių, ketinančių įdarbinti jaunus žmones vasaros atostogų metu, registracija. Registruodamiesi darbdaviai pateikia tokią informaciją: trumpą siūlomos (-ų) darbo vietos (-ų) aprašymą, etato (-ų) dydį, siūlomą darbo užmokestį, įdarbinimo laikotarpį;

10.2. gegužės 20 d. – birželio 20 d. Programos III skyriaus 7.2. punkte nurodyti dalyviai (jauni žmonės), išsirinkę iš programoje užsiregistravusių darbdavių sąrašo būsimą darbdavį ir su juo suderinę dalyvavimą programoje, turi registruotis el. paštu ernest.stelmach@vrsa.lt, pateikdami užpildytą, pasirašytą ir nuskenuotą (nufotografuotą) registracijos formą (1 priedas) ir sutikimą dėl asmens duomenų tvarkymo (2 priedas);

10.3. Jaunimo reikalų koordinatorius, patikrinęs informaciją apie dalyvių atitiktį Programai ir sudaręs dalyvių eiliškumą, per 5 darbo dienas teikia tvirtinti tinkamų dalyvių sąrašą Jaunimo reikalų tarybai (toliau – JRT). Jei JRT nėra patvirtinta ar dėl kitų svarbių priežasčių negali peržiūrėti ir patvirtinti sudaryto Programai sąrašo, tada tinkamų dalyvių sąrašui tvirtinti Savivaldybės mero potvarkiu sudaroma darbo grupė (toliau – Darbo grupė) iš penkių narių: iš jų tris atstovus deleguoja Savivaldybės administracija, du − Savivaldybės meras. Darbo grupės darbą organizuoja Savivaldybės jaunimo reikalų koordinatorius;

10.4. jeigu norinčių dalyvauti Programoje yra daugiau, nei Programai skirta lėšų, atrenkami tie dalyviai, kurie pateikė registracijos formas ir kitus dokumentus anksčiau, pagal registracijos datą ir laiką.

10.5. finansavimas skiriamas Vilniaus rajono savivaldybės Mero potvarkiu, atsižvelgiant į Jaunimo reikalų tarybos sprendimą arba Darbo grupės rekomendacijas ir į bendrose registracijos formose pateiktus duomenis.

11. Su tinkamais Programos dalyviais pasirašoma Administracijos direktoriaus įsakymu nustatytos formos trišalė sutartis tarp Vilniaus rajono savivaldybės administracijos, darbdavio ir įdarbinamojo (3 priedas), kurioje aptariamos pagrindinės Programos sąlygos.

12. Darbdavio ar jaunimo iniciatyva nesudarius sutarties ar ją nutraukus anksčiau negu nustatytas terminas, keičiamas Vilniaus rajono savivaldybės administracijos direktoriaus įsakymas dėl finansavimo skyrimo.

13. Pasirašytos sutartys registruojamos ir vykdomos teisės aktų nustatyta tvarka.

**V SKYRIUS**

**PROGRAMOS FINANSAVIMAS**

14. Darbdaviui, dalyvaujančiam Programoje, už kiekvieną įdarbintą jaunuolį lėšos kompensuojamos šia tvarka:

14.1. per mėnesį 300 (trys šimtai) eurų už jauną žmogų, įdarbintą visu darbo krūviu;

14.2. jeigu jaunuolis dirba ne visu darbo krūviu, kompensacija skaičiuojama proporcingai pagal faktiškai išdirbtas valandas. Nekompensuojamos išlaidos: viršvalandžiai, atostoginiai, nedarbingumas, kompensacijos už nepanaudotas atostogas, už darbą savaitgaliais, šventinėmis dienomis;

14.3. kompensuojamų išlaidų periodas – liepos–rugpjūčio mėnesiai, ne ugdymo proceso metu;

14.4. darbdavys, siekdamas gauti jaunuolio, įdarbinto pagal Programą, darbo vietos išlaikymo kompensaciją, Vilniaus rajono savivaldybės administracijai pateikia trišalėje (priedas 4) sutartyje nurodytus jaunuolio įdarbinimo ir sąnaudų patyrimo pagrindimo dokumentus;

14.5. vienam darbdaviui kompensuojama ne daugiau kaip už 7 įdarbintus jaunuolius;

14.6. maksimali kompensavimo trukmė vienam įdarbintam jaunuoliui yra 2 mėnesiai, dirbant visu darbo krūviu. Jei jaunuolis dirba ne pilnu darbo krūviu, kompensacija skaičiuojama proporcingai faktiškai išdirbtoms valandoms; kompensacijos suma vienam įdarbintam jaunuoliui per visą įdarbinimo laikotarpį einamaisiais kalendoriniais metais negali viršyti 600 (šešių šimtų) eurų;

14.7. kompensacija darbdaviui mokama, jei įdarbintas jaunuolis dirbo ne mažiau kaip dvi savaites (10 darbo dienų).

14.8. kompensacija darbdaviui už įdarbintus jaunuolius mokama po sutarties (priedas 4) pasibaigimo arba nutraukimo už išdribtą faktiškai laikotarpį.

15. Įdarbintas jaunuolis šia Programa gali pasinaudoti tik vieną kartą per finansinius metus.

**VI SKYRIUS**

**BAIGIAMOSIOS NUOSTATOS**

16. Įdarbinant jaunimą pagal Programą, vadovaujamasi Lietuvos Respublikos teisės aktais, kurie reglamentuoja asmenų iki aštuoniolikos metų įdarbinimą.

17. Darbdavys jaunuoliui darbo sutartyje moka nurodytu laiku nustatytą darbo užmokestį, kuris yra ne mažesnis nei Lietuvos Respublikos teisės aktais nustatytas minimalus mėnesinis atlyginimas arba minimalus valandinis atlygis.

18. Darbdavys už netinkamą dokumentų pateikimą Vilniaus rajono savivaldybės administracijai atsako Lietuvos Respublikos įstatymų ir kitų teisės aktų nustatyta tvarka.

19. Programos vykdymo dokumentai tvarkomi ir saugomi Dokumentų tvarkymo ir apskaitos taisyklių nustatyta tvarka.

20. Programa gali būti keičiama ar pripažinta netekusia galios Vilniaus rajono savivaldybės tarybos sprendimu.

21. Programos vykdymo dokumentai tvarkomi ir saugomi Dokumentų tvarkymo ir apskaitos taisyklių nustatyta tvarka.

22. Įgyvendindami Programos nuostatas, duomenų valdytojai užtikrina, kad jų atliekamas asmens duomenų tvarkymas atitiktų 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kitų teisės aktų, reglamentuojančių asmens duomenų apsaugą ir tvarkymą, nuostatas.